Til parterne på vedhæftede høringsliste

Dato: 18. maj 2015

Kontor: Almene boliger

Sagsnr.: 2015 - 1434

Sagsbeh.: Lars Nielsen

Dok id: 591127

Lovsekretariatet

**Høring af udkast til bekendtgørelse om ophævelse af bekendtgørelse om nøgletal for alment byggeri m.v. og bekendtgørelse om ændring af bekendtgørelse om støtte til almene boliger m.v.**

Vedlagt fremsendes i høring udkast til ophævelsesbekendtgørelse af bekendtgørelse nr. 675 af 18. juni 2010 om nøgletal i for alment byggeri m.v. samt udkast til bekendtgørelse om ændring af bekendtgørelse om støtte til almene boliger m.v.

**Baggrund**

Regeringen har som led i sit vækstudspil ”Mere effektivt byggeri og billigere forsyning” fra 6. maj 2015 besluttet at ophæve lovkravet med henblik på en frivilliggørelse af nøgletalssystemet for alment og statsligt byggeri.

Hensigten med regeringens beslutning er at lette de administrative byrder for virksomhederne og bygherrerne samt at styrke konkurrencen i byggebranchen.

Regeringens vækstudspil kan læses på Finansministeriets hjemmeside: <http://www.fm.dk/temaer/vaekst-2015>

Ophævelsen af reglerne om nøgletal indebærer, at der fremover ikke vil være krav om nøgletal ved nye almene og statslige byggesager. Det bliver dermed frivilligt for rådgivere, entreprenører og bygherrer, om de vil anvende nøgletal med henblik på f.eks. at synliggøre deres præstationer og fremme interne læringsprocesser.

Regeringens beslutning er baseret på en evaluering, som konsulentvirksomheden DAMVAD har gennemført, og som viser, at nøgletalssystemet har en for lav udbredelse, samt at det primært anvendes, fordi det er et lovkrav, og ikke fordi det bidrager til at løfte kvaliteten i byggeriet, eller fordi gode nøgletal fører til flere opgaver. Herudover viser evalueringen, at nøgletalssystemet kan udgøre en barriere for internationale aktører, da det er et særligt dansk system, der ikke er kendt i udlandet.

DAMVAD's evalueringsrapport kan læses på Ministeriet for By, Bolig og Landdistrikters hjemmeside: <http://www.mbbl.dk/publikationer/evaluering-af-noegletalssystemet-statsligt-og-alment-byggeri>.

Konsulentvirksomheden BDO har herudover for Ministeriet for By, Bolig og Landdistrikter gennemført en supplerende evaluering af særlige forhold i det almene nøgletalssystem. Den kan læses på ministeriets hjemmeside: <http://www.mbbl.dk/publikationer/undersoegelse-af-forhold-i-det-almene-noegletalssystem>.

Nærværende høring angår alene det almene byggeri. For så vidt angår ophævelse af den statslige nøgletalsbekendtgørelse henvises til særskilt høring fra Bygningsstyrelsen herom.

Udkastet til bekendtgørelse om ændring af bekendtgørelse om støtte til almene boliger m.v. indeholder konsekvensændringer som følge af ophævelsen af nøgletalsbekendtgørelsen. Der vil blive gennemført tilsvarende konsekvensændringer i bekendtgørelsen om etablering af friplejeboliger. Der henvises til særskilt høring herom.

**Ikrafttræden**

Ophævelsesbekendtgørelsen forventes at træde i kraft pr. 1. juli 2015. For byggerier, der er udbudt eller udbydes inden den nævnte dato, finder de nuværende regler dog fortsat anvendelse.  
Ændringerne i støttebekendtgørelsen og bekendtgørelsen om etablering af friplejeboliger forventes ligeledes at træde i kraft pr. 1. juli 2015.

**Spørgsmål**

Spørgsmål til nærværende høringsbrev kan rettes til fuldmægtig Søren Toftelund Clausen på e-mailadresse [stc@mbbl.dk](mailto:stc@mbbl.dk) eller på telefon 4171 7795.

**Høringssvar**

Eventuelle bemærkninger til udkast til ophævelsesbekendtgørelse og ændringen af støttebekendtgørelsen skal være Ministeriet for By, Bolig og Landdistrikter i hænde senest:

**Onsdag** **den 10. juni 2015 kl. 12.00.**Høringssvar bedes sendt pr. mail til: P-almbolig@mbbl.dk

Med venlig hilsen  
  
Lars Nielsen

*Specialkonsulent*

Vedlagt:

Bilag 1) Udkast til ophævelsesbekendtgørelse af bekendtgørelse nr. 675 af 18. juni 2010 om nøgletal for alment byggeri m.v.

Bilag 2) Udkast til ændring af bekendtgørelse om støtte til almene boliger m.v.

Bilag 3) Høringsliste.

Vedlagt til orientering:

Bilag 3) Bekendtgørelse nr. 675 af 18. juni 2010 om nøgletal for alment byggeri m.v.

Bilag 4) Bekendtgørelse nr. 1226 af 14. december 2011 om støtte til almene boliger m.v.